Vardas Pavardė, gyvenamosios vietos adresas, elektroninio pašto adresas, telefonas

Valstybės vaiko teisių apsaugos ir įvaikinimo tarnybos prie LR SADM direktorei Ilmai Skuodienei

El. paštu ilma.skuodiene@vaikoteises.lt

Teritoriniam vaiko teisių apsaugos skyriui (įrašyti)

El. paštu

Socialinių paslaugų centro, vykdančio atvejo vadybą, direktorei

El. paštu

Kopija:

Parlamentinę kontrolę vykdančiam Seimo Žmogaus teisių komitetui

El. paštu zmteiskt@lrs.lt

Seimo Žmogaus teisių komiteto Pirmininkui Tomui Vytautui Raskevičiui

El. paštu tomas.raskevicius@lrs.lt

LR Socialinės apsaugos ir darbo ministrei Monikai Navickienei

El. paštu post@socmin.lt

LR Teisingumo ministrei Evelinai Dobrovolskai

El. paštu rastine@tm.lt

Specializuotos kompleksinės pagalbos centrui, asociacijai Vilniaus Moterų namai

El. paštu vmotnam@vmotnam.lt

**PRAŠYMAS DĖL ATVEJO VADYBOS ATSISAKYMO**

**Data**

Aš, Vardas Pavardė, gyv. adresas, naudojuosi man demokratinės valstybės suteikta teise atsisakyti viešosios paslaugos - atvejo vadybos bei siūlomo socialinio darbuotojo socialinių įgūdžių ugdymo palaikymo ir (ar) „atkūrimo paslaugų“, kurios man yra nereikalingos. Žmogaus teisių pirmumas ir laisvė rinktis yra absoliuti demokratinės visuomenės vertybė, o LR Konstitucijos 22 str. saugo piliečius nuo perteklinio valstybės kišimosi į asmens privatų gyvenimą ir gina privataus gyvenimo neliečiamumą.

Atsakingai pareiškiu, jog esu veiksni ir pati galiu nuspręsti, kokios viešosios paslaugos man ir mano vaikui yra reikalingos ir žinau, kur galiu tokias paslaugas gauti, jei nuspręsčiau dėl jų kreiptis. Šiuo metu bendradarbiauju su Specializuotos kompleksinės pagalbos centru, asociacija Vilniaus Moterų namais, kurie man teikia visą reikalingą informavimo, konsultavimo, palaikymo ir kitas reikalingas pasaugas dėl patiriamo buvusio sutuoktinio ir vaiko tėvo smurto. Turiu ir galiu pateikti vaiko tėvo sisteminį smurtą liudijančius įrodymus. Juos esu pateikusi ir toliau teikiu tiek teisėsaugai, tiek vaiko teisių apsaugos skyriui, tiek ir kitoms mane atakuojančioms socialinėms tarnyboms ir esu susirūpinusi aplaidžiu reagavimu ir negebėjimu apginti mane ir mano mažametį vaiką, neatsižvelgiant į tai, jog Apsaugos nuo smurto artimoje aplinkoje įstatymas (ANSAAĮ) įvardija, jog smurtas artimoje aplinkoje yra nusikaltimas ir žmogaus teisių pažeidimas. Atvirkščiai, institucijų spaudimą patiriu aš, bet ne smurtaujantis buvęs sutuoktinis ir vaiko tėvas ir laikau tai grubiu savo ir savo vaiko žmogaus teisių pažeidimu.

Atkreipiu Jūsų dėmesį į tai, jog nepriklausau nei vienai iš žinomų socialinės atskirties ar rizikos grupių, kurių atžvilgiu valstybė turi pozityvią pareigą prisiimti dalinę globą, kas bent iš dalies pateisina šių asmenų teisių ir veiksmų laisvės ribojimą, todėl nėra jokio pagrindo man taikyti Socialinių paslaugų įstatymo nuostatų. Esu atsakinga, gebanti pasirūpinti savimi ir kitais, dirbu ir turiu savarankiškas pajamas, kuriomis gebu kompetentingai disponuoti. Turiu visas reikiamas kompetencijas ir socialinius įgūdžius, leidžiančius man deramai pasirūpinti savo vaiku, kurio gyvenamoji vieta nustatyta su manimi, motina (jei tinka).

Į valstybės institucijas kreipiausi dėl mano ir mano vaiko patiriamo partnerio/buvusio partnerio /sutuoktinio/buvusio sutuoktinio smurto. Reaguojant į mano skundus, (įrašyti, pvz. skirtas apsaugos nuo smurto artimoje aplinkoje orderis/ buvo pradėtas ikiteisminis tyrimas ir skirtos kardomosios priemonės/pradėtas ir vyksta ikiteisminis tyrimas dėl smurto prieš vaiką/prieš mane/kitus šeimos narius, baudžiamoji/administracinė byla nagrinėjama teisme, kt. ) Vaiko tėvas toliau smurtauja prieš mane ir naudoja tėvo valdžią priešingai mažamečio interesams, iš ko galima spręsti, kad partneris/buvęs partneris/sutuoktinis/buvęs sutuoktinis pažeidžia įstatymus ir nesilaiko jam skirtų valstybės įpareigojimų *(jei tinka)* Būtų tik teisinga institucijų dėmesį sutelkti į šio asmens elgesio stebėjimą ir skirti jam būtinas socialines paslaugas, jei tai nepadėtų, inicijuoti baudžiamąjį procesą dėl tėvo valdžios naudojimo priešingai vaiko interesams, sutinkamai su Lietuvos Respublikos įstatymais. Kiek man žinoma, Vaiko teisių apsaugos tarnyba turi pareigą ginti ir įtvirtinti nepilnamečių asmenų teises visur, kur jos yra pažeidžiamos, todėl man kelia nerimą, kad ši valstybės pareiga nėra vykdoma ir prašau ją vykdyti. Tikiuosi atsakingų veiksmų, užtikrinančių mūsų teisę nepatirti smurto artimoje aplinkoje, nepatirti institucinio smurto ir perdėto kišimosi į privatų asmens gyvenimą, ir prašau neteikti man jokių kitų viešųjų paslaugų per prievartą ir pažeidžiant mano laisvą apsisprendimą.

Esu informuota, kad mano teisę nepatirti pakartotinio smurto, įskaitant smurtautojo keršto, grasinimų, persekiojimo ir žalojančios kontrolės, taip pat antrinio traumavimo, susijusio su grubiu ir neefektyviu institucijų įsikišimu, įtvirtina tiek nacionaliniai, tiek tarptautiniai teisės aktai, kurių dalininkė yra ir Lietuva, tai yra, LR Apsaugos nuo smurto artimoje aplinkoje įstatymas, ES Nusikaltimų aukų teisių direktyva, CEDAW Komiteto Bendroji rekomendacija Nr. 19, 8 straipsnis, CEDAW Komiteto Bendroji rekomendacija Nr. 35, 6, 22, 24 straipsniai. **Šie teisės aktai taip pat įtvirtina, jog atsakomybė už panaudotą smurtą tenka išimtinai smurtautojui ir poveikio priemonės privalo būti taikomos būtent jam.**

Šiuo metu institucijų veiksmai atliekami mano ir mano vaiko atžvilgiu prieštarauja proporcingumo, teisėtumo ir veiksmingumo principams ir ne padidina, o sumažina mano galimybes pasipriešinti patiriamam smurtui ir apsaugoti savo vaiką/vaikus. Tokie vaiko teisių apsaugos ir įvaikinimo tarnybos ir socialinių paslaugų įstaigų veiksmai (atvejo vadybos taikymas, socialinio darbuotojo priskyrimas) nepadeda, bet trukdo man sukurti saugią gyvenimo erdvę sau ir savo vaikui/vaikams, prieštarauja mano vaiko interesams ir, savo ruožtu, pažeidžia JT Vaiko teisių apsaugos konvenciją.

**Man yra grasinama, jog, jei atsisakysiu man nereikalingų viešųjų paslaugų, būsiu įvardijama kaip nebendradarbiaujanti, todėl prašau išaiškinti, kuo remiantis panašūs grasinimai yra išsakomi ir ar tai nėra paslėptas grasinimas „atimti vaiką“? Bet kuriuo atveju informuoju jus, jog aš, atsakinga motina, šiuo metu patiriu valstybės institucijų piktnaudžiavimą savo galiomis, nepagrįstą kontrolę, bauginimus, ko vengti valstybę įpareigoja aukščiau minėti nacionaliniai ir tarptautiniai teisės aktai.**

Išaiškinimą prašau atsiųsti per LR Viešojo administravimo įstatymo nustatytą terminą šiuo el. pašto adresu (įrašyti)

Prašau nuo šios dienos jokių viešųjų paslaugų, susijusių su atvejo vadyba ir socialinėmis paslaugomis man neteikti.

Netobuli teisės aktai, leidžiantys institucijoms pažeisti mano ir mano vaiko/vaikų teises, turi būti nedelsiant taisomi, atsižvelgiant į moterų ir vaikų žmogaus teisių apsaugos reikalavimus. Dėl šios priežasties prašymą adresuoju taip pat ir LR Seimo Žmogaus teisių komitetui ir prašau inicijuoti parlamentinę kontrolę mano minimų institucijų veiksmų atžvilgiu.

Pagarbiai

Vardas Pavardė